Taxi’s versper pad in KaapstadTaxibestuurders het vir ‘n tweede keer paaie in Groenpunt in Kaapstad tydens ‘n onwettige betoging versper. (Foto: Arrive Alive via Twitter) Die Stad Kaapstad sê hy voer samesprekings met taxibestuurders wat vanoggend ŉ tweede onwettige betoging by die lisensiekantoor by Gallows Hill in Groenpunt gehou het. Die stad se verkeersdiens het 47 minibustaxi’s geskut van taxi-operateurs wat by die onwettige versperring betrokke was. Die polisie het drie mense in hegtenis geneem vir oproerige gedrag, het die Stad Kaapstad in ŉ verklaring gesê. Die stad gaan ook vra dat die bedryflisensies van die eienaars van die taxi’s wat geskut is, opgeskort word. “Hierdie is die tweede onwettige padversperring in soveel dae en die stad kan dit nie verder duld nie. Die optrede beteken daar kan nie te goeder trou samesprekings oor die taxi-operateurs se griewe gevoer word nie. “Dit veroorsaak groot frustrasie onder motoriste en doen skade aan die ekonomie, iets wat ons kwalik kan bekostig,” het JP Smith, burgemeesterskomiteelid vir veiligheid, gesê. Stadsamptenare van die vervoerdepartement sou na verwagting vanmiddag met die betrokke taxiverenigings vergader. “Die doel van die vergadering is om hulle griewe te bespreek, aangesien ons teenstrydige boodskappe kry oor die rede vir die betoging. Sodra ons meer besonderhede het, kan ons op die pad vorentoe besluit. “Die besprekings moet gegrond wees op die vooropstelling dat die operateurs nie verdere onwettige betogings sal hou nie. Ek doen ŉ beroep op taxiverenigings om met hulle lede te praat, sodat ons hierdie dooiepunt so gou moontlik kan besleg,” het Felicity Purchase, burgemeesterskomiteelid vir vervoer, gesê.